XVII.  Privilegium pro monasterio S. Trutberti.   (Anno 1144, April. 3.) [HERRGOTT,  Geneal. Habsb.,  II, 169.]
Author: Lucius II

LUCIUS episcopus, servus servorum Dei, dilectis filiis EVERARDO abbati monasterii Sancti Trudperti martyris quod est situm in Nigra Silva, ejusque fratribus tam praesentibus quam futuris, regulariter substituendis, in perpetuum.

Ad hoc universalis Ecclesiae cura nobis a provisore omnium bonorum Deo commissa est, ut religiosas diligamus personas, et beneplacentem Deo religionem studeamus modis omnibus propagare. Nec enim Deo gratus famulatus impenditur, nisi ex charitatis radice procedens a puritate religionis fuerit conservatus. Eapropter, dilecti in Domino filii, venerabilis fratris nostri Theodewini Sanctae Rufinae episcopi, precibus inclinati, vestris justis postulationibus clementer annuimus, praefatum monasterium in quo divino mancipati estis obsequio, sub B. Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona idem monasterium in praesentiarum juste et canonice possidet, aut in futurum concessione pontificum largitione regum vel principum, oblatione fidelium seu aliis justis modis Deo propitio poterit adipisci, firma vobis vestrisque successoribus, et illibata permaneant. In quibus haec propriis duximus exprimenda vocabulis: videlicet quidquid Othpertus, Rampertus, Lutfredus et eorum successores, vobis et eidem monasterio contulerunt, scilicet vallem ipsam, ubi monasterium constructum est, cum terminis suis, videlicet a monte Samba usque Mezzenbach, cum montibus, collibus, pratis, pascuis, silvis, vallibus, cultis et incultis, ex utraque parte montium, in integrum atque per totum cum decimationibus in Mortunowa, Kippenhein, ecclesiam cum decimatione, ecclesiam in Sunthoven cum decimatione, praedia Bonbach cum ecclesia, Berghusen cum ecclesia, Krossingen cum ecclesia et decimatione, Tonsol cum ecclesia et decimatione, Gruonre cum ecclesia, Loiffen cum ecclesia, Wilare, Eberingen, Zesinkoven, Buchingen, Muriclmigen cum ecclesia; Ichihein, Smihein, Wittilunbach, curam animarum colonum habitantium a monte Brizzenberg usque Mezzinbach, quemadmodum concessione episcoporum Constantiensium canonice eam hactenus habuistis. Obeunte vero te nunc ejusdem loci abbate, vel tuorum quolibet successorum, nullus ibi qualibet subreptionis astutia vel violentia praeponatur, sed liceat vobis communi consilio, vel parti consilii sanioris, secundum Dei timorem, et beati Benedicti Regulam absque ullius contradictione abbatem eligere vallem quoque Bellinowa cum decimatione cum supradictis, similiter confirmamus. Decernimus ergo ut nulli omnino hominum liceat ab abbate vel fratribus censum vel servitium indebitum exigere, sive idem coenobium temere perturbare aut ejus possessiones auferre, vel ablatas retinere, minuere, aut aliquibus vexationibus fatigare; sed omnia integra conserventur eorum, pro quorum gubernatione concessa sunt, usibus omnimodis profutura, salva dioecesani episcopi canonica justitia et apostolicae sedis auctoritate. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei ac Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Amen. Datum Laterani per manum Baronis capellani et scriptoris, III Nonas Aprilis, indict. VII, Incarnationis Dominicae anno 1144, pontificatus vero domini Lucii II papae anno primo.